CELEX: 62014TN0792
Language: el
Date: 2014-12-05 00:00:00
Title: Υπόθεση T-792/14 P: Αναίρεση που άσκησε στις 5 Δεκεμβρίου 2014 ο Eric Vanhalewyn κατά της αποφάσεως που εξέδωσε το Δικαστήριο Δημόσιας Διοίκησης στις 25 Σεπτεμβρίου 2014 στην υπόθεση F-101/13, Osorio κ.λπ. κατά ΕΥΕΔ

9.2.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 46/57
            
         Αναίρεση που άσκησε στις 5 Δεκεμβρίου 2014 ο Eric Vanhalewyn κατά της αποφάσεως που εξέδωσε το Δικαστήριο Δημόσιας Διοίκησης στις 25 Σεπτεμβρίου 2014 στην υπόθεση F-101/13, Osorio κ.λπ. κατά ΕΥΕΔ
   (Υπόθεση T-792/14 P)
   (2015/C 046/73)
   Γλώσσα διαδικασίας: η γαλλική
   
      Διάδικοι
   
   
      Αναιρεσείων: Eric Vanhalewyn (Grand Baie, Μαυρίκιος) (εκπρόσωποι: S. Orlandi και T. Martin, δικηγόροι)
   
      Αντίδικος κατ’ αναίρεση: Ευρωπαϊκή Υπηρεσία Εξωτερικής Δράσης (ΕΥΕΔ)
   
      Αιτήματα
   
   Ο αναιρεσείων ζητεί από το Γενικό Δικαστήριο:
   
               —
            
            
               να αναιρέσει την απόφαση του Δικαστηρίου Δημόσιας Διοίκησης της Ευρωπαϊκής Ένωσης (τρίτο τμήμα) της 25ης Σεπτεμβρίου 2014 στην υπόθεση F-87/12 (Osorio κατά ΕΥΕΔ)·
            
         
               —
            
            
               κρίνοντας εκ νέου την υπόθεση:
               
                           —
                        
                        
                           να ακυρώσει την προσβαλλόμενη απόφαση·
                        
                     
                           —
                        
                        
                           να καταδικάσει την ΕΥΕΔ στα δικαστικά έξοδα αμφοτέρων των δικών.
                        
                     
         
      Λόγοι και κύρια επιχειρήματα
   
   Από το δικόγραφο της αιτήσεως αναιρέσεως προκύπτει ότι ο αναιρεσείων ζητεί την αναίρεση της αποφάσεως του Δικαστηρίου Δημόσιας Διοίκησης (τρίτο τμήμα), της 25ης Σεπτεμβρίου 2014, στην υπόθεση F-101/13, Osorio κ.λπ. κατά ΕΥΕΔ.
   Προς στήριξη της αιτήσεως αναιρέσεως, ο αναιρεσείων προβάλλει τρεις λόγους.
   
               1.
            
            
               Ο πρώτος λόγος αντλείται από πλάνη περί το δίκαιο, καθόσον το Δικαστήριο Δημόσιας Διοίκησης (στο εξής: Δικαστήριο ΔΔ) έκρινε, αφενός, ότι η παράλειψη της ΕΥΕΔ να θεσπίσει γενικές εκτελεστικές διατάξεις (στο εξής: ΓΕΔ) του άρθρου 10 του παραρτήματος Χ του Κανονισμού Υπηρεσιακής Καταστάσεως των υπαλλήλων της Ευρωπαϊκής Ένωσης (στο εξής: ΚΥΚ) ήταν δικαιολογημένη λόγω του ότι η ΕΥΕΔ βρισκόταν ακόμα, από πλευράς εφαρμογής της διατάξεως αυτής, σε περίοδο προσαρμογής και, αφετέρου, ότι η προσφεύγουσα δεν μπορούσε λυσιτελώς να επικαλεστεί τη μη τήρηση της υποχρεώσεως θεσπίσεως ΓΕΔ παρά μόνον αν αποδείκνυε ότι η ΑΔΑ εφάρμοσε τη διάταξη αυτή κατά τρόπο αυθαίρετο.
            
         
               2.
            
            
               Ο δεύτερος λόγος αντλείται από πλάνη περί το δίκαιο καθόσον το Δικαστήριο ΔΔ έκρινε ότι η ΕΥΕΔ αιτιολόγησε προσηκόντως την προσβαλλόμενη απόφαση καίτοι δεν εξέθεσε τους λόγους που οδήγησαν την ΑΔΑ να αποστεί από την αρνητική γνωμοδότηση της επιτροπής προσωπικού.
            
         
               3.
            
            
               Ο τρίτος λόγος αντλείται από πλάνη περί το δίκαιο, καθόσον το Δικαστήριο ΔΔ έκρινε ότι η ΑΔΑ μπορούσε, ελλείψει ΓΕΔ, να λάβει υπόψη της άλλες παραμέτρους από εκείνες τις οποίες προβλέπει ο ΚΥΚ προς εκτίμηση του μεγέθους της δυσκολίας των συνθηκών διαβιώσεως στους τόπους υπηρεσίας των υπαλλήλων που είναι τοποθετημένοι εκτός Ευρωπαϊκής Ένωσης.